
ЕЎРАЗІЙСКАЯ ЭКАНАМІЧНАЯ КАМІСІЯ
КАЛЕГІЯ


РАШЭННЕ

	«21» лістапада 2023 г.
	         № 164
	   г. Масква



Аб наяўнасці парушэння агульных правіл канкурэнцыі 
на трансгранічных рынках

Калегія Еўразійскай эканамічнай камісіі (далей – Камісія) у адпаведнасці з падпунктамі 3 і 4 пункта 10 Пратакола аб агульных прынцыпах і правілах канкурэнцыі (дадатак № 19 да Дагавора аб Еўразійскім эканамічным саюзе ад 29 мая 2014 года) (далей – Пратакол) і пунктамі 44 і 45 Парадку разгляду спраў аб парушэнні агульных правіл канкурэнцыі на трансгранічных рынках, зацверджанага Рашэннем Савета Еўразійскай эканамічнай камісіі ад 23 лістапада 2012 г. № 99, разгледзела пытанне аб наяўнасці парушэння агульных правіл канкурэнцыі на трансгранічных рынках па справе аб парушэнні агульных правіл канкурэнцыі на трансгранічных рынках паслуг па прадастаўленні правоў на абʼекты інтэлектуальнай уласнасці трэцім асобам, а таксама паслуг па арганізацыі адпачынку і забаў (кальянныя ўстановы) з выкарыстаннем таварнага знака (знака абслугоўвання) (далей – справа).
Па выніках разгляду матэрыялаў справы, грунтуючыся на палажэннях міжнародных дагавораў і актаў у сферы канкурэнцыі, якія ўваходзяць у права Еўразійскага эканамічнага саюза, вывучыўшы фактычныя акалічнасці справы і вывады камісіі па разглядзе справы, прадстаўленыя ў апісальнай і матывавальнай частках гэтага Рашэння згодна з дадаткам, кіруючыся Методыкай разліку і парадкам накладання штрафаў за парушэнне агульных правіл канкурэнцыі на трансгранічных рынках, зацверджанымі Рашэннем Савета Еўразійскай эканамічнай камісіі ад 17 снежня 2012 г. № 118 (далей – Методыка разліку і парадак накладання штрафаў), Калегія Камісіі вырашыла:
1. Прызнаць адсутнасць падстаў для спынення разгляду справы.
2. Прызнаць таварыства з абмежаванай адказнасцю «Брутс Н» (Рэспубліка Беларусь, г. Мінск, вул. Інтэрнацыянальная, д. 27, РН 192356072, дата рэгістрацыі – 8 кастрычніка 2014 г., УНП 192356072) (далей – ТАА «Брутс Н»), а таксама генеральнага дырэктара ТАА «Брутс Н» Грыгарана Т.Г. асобамі, якія парушылі ў перыяд з 2 красавіка 2018 г. па 14 чэрвеня 2023 г. палажэнні падпункта 2 пункта 2 артыкула 76 Дагавора аб Еўразійскім эканамічным саюзе ад 29 мая 2014 года.
3. У адпаведнасці з падпунктам 1 пункта 16 Пратакола і Методыкай разліку і парадкам накладання штрафаў прызначыць наступныя штрафы:
ТАА «Брутс Н» – у памеры 662 500 расійскіх рублёў;
Грыгарану Т.Г. – у памеры 76 250 расійскіх рублёў.
Штрафы, прызначаныя гэтым Рашэннем, падлягаюць выплаце ў парадку, устаноўленым пунктамі 17 і 18 Пратакола (банкаўскія рэквізіты для выплаты штрафаў: Міністэрства фінансаў Рэспублікі Беларусь, УНП 100691903, Нацыянальны банк Рэспублікі Беларусь, БІК NBRBBY2X, нумар рахунка BY54 NBRB 3600 9000 0000 2000 0000, код выплаты ў бюджэт 05 528).
4. Абавязаць ТАА «Брутс Н» спыніць і не афармляць у далейшым дзеянні, якія могуць уводзіць у зман спажыўцоў у дачыненні да вытворцы паслуг па прадастаўленні правоў на абʼекты інтэлектуальнай уласнасці трэцім асобам, а таксама паслуг па арганізацыі адпачынку і забаў (кальянныя ўстановы) з выкарыстаннем таварнага знака (знака абслугоўвання).
5. Камісіі праінфармаваць асоб, указаных у пункце 2 гэтага Рашэння, аб неабходнасці:
а) у адпаведнасці з абзацам другім пункта 171 Методыкі разліку і парадку накладання штрафаў заплаціць штрафы, прадугледжаныя пунктам 16 Пратакола, у поўным памеры не пазней за 60 каляндарных дзён з даты ўступлення гэтага Рашэння ў сілу. У выпадку нявыплаты штрафаў ва ўказаны тэрмін Камісія прымае меры, накіраваныя на прымусовае выкананне гэтага Рашэння, у адпаведнасці з пунктам 18 Методыкі разліку і парадку накладання штрафаў;
б) у адпаведнасці з пунктам 45 Парадку разгляду спраў аб парушэнні агульных правіл канкурэнцыі на трансгранічных рынках паведаміць Камісіі аб выплаце штрафаў, указаных у пункце 3 гэтага Рашэння, на працягу 30 каляндарных дзён з даты сканчэння тэрміну, прадугледжанага падпунктам «а» гэтага пункта.
6. Гэта Рашэнне можа быць абскарджана ў вызначаным парадку ў Судзе Еўразійскага эканамічнага саюза.
7. Гэта Рашэнне ўступае ў сілу па сканчэнні 30 каляндарных дзён з даты яго афіцыйнага апублікавання.
 
	Старшыня Калегіі
Еўразійскай эканамічнай камісіі
	М. Мясніковіч


 

	
	ДАДАТАК
да Рашэння Калегіі
Еўразійскай эканамічнай камісіі
ад 21 лістапада 2023 г. № 164


АПІСАЛЬНАЯ І МАТЫВАВАЛЬНАЯ ЧАСТКІ
Рашэння Калегіі Еўразійскай эканамічнай камісіі 
ад 21 лістапада 2023 г. № 164
У Еўразійскую эканамічную камісію (далей – Камісія) лістом ад 28 ліпеня 2021 г. б/н (увах. № 13840 ад 28 ліпеня 2021 г.) паступіла заява таварыства з абмежаванай адказнасцю «Стадыён» (Расійская Федэрацыя, г. Масква, вул. Авіяматорная, д. 73а, буд. 15, пав. 2, каб. 12, АДРН 1117746397801, дата рэгістрацыі 23 мая 2011 г., ІНП 7701919620) (далей – ТАА «Стадыён») і таварыства з абмежаванай адказнасцю «ХУКАПЛЕЙС» (Расійская Федэрацыя, г. Масква, пер. Перавядзенаўскі, д. 18, буд. 12, пам. 1, АДРН 1177746534800, дата рэгістрацыі 30 мая 2017 г., ІНП 9701077463) (далей – ТАА «ХУКАПЛЕЙС») (далей – заяўнікі) аб наяўнасці магчымых прыкмет парушэння палажэнняў пункта 2 артыкула 76 Дагавора аб Еўразійскім эканамічным саюзе ад 29 мая 2014 года (далей – Дагавор) і неабходнасці спынення такога парушэння (далей – заява).
У адпаведнасці з пунктам 131 Пратакола аб агульных прынцыпах і правілах канкурэнцыі (дадатак № 19 да Дагавора) (далей – Пратакол) і Парадкам разгляду заяў (матэрыялаў) аб парушэнні агульных правіл канкурэнцыі на трансгранічных рынках, зацверджаным Рашэннем Савета Еўразійскай эканамічнай камісіі ад 23 лістапада 2012 г. № 97, у сувязі з адсутнасцю выпадкаў, устаноўленых у пункце 132 Пратакола, з мэтай спынення дзеянняў, якія прыводзяць або могуць прывесці да недапушчэння, абмежавання, ліквідацыі канкурэнцыі на трансгранічных рынках, разгляд заявы быў прыпынены з 15 верасня 2021 г. на перыяд распрацоўкі, выдачы і выканання папярэджання аб неабходнасці спынення дзеянняў (бяздзейнасці), якія ўтрымліваюць прыкметы парушэння агульных правіл канкурэнцыі, і (або) аб ліквідацыі прычын і ўмоў, якія садзейнічалі ўзнікненню прыкмет такога парушэння, і аб прыняцці мер па ліквідацыі наступстваў такіх дзеянняў (бяздзейнасці).
2 сакавіка 2022 г. Камісія вынесла таварыству з абмежаванай адказнасцю «Брутс Н» (Рэспубліка Беларусь, г. Мінск, вул. Інтэрнацыянальная, д. 27, РН 192356072, дата рэгістрацыі – 8 кастрычніка 2014 г., УНП 192356072) (далей – ТАА «Брутс Н») папярэджанне № 5-папярэдж аб спыненні дзеянняў, якія прыводзяць або могуць прывесці да недапушчэння, абмежавання, ліквідацыі канкурэнцыі на трансгранічных рынках.
У сувязі з невыкананнем ТАА «Брутс Н» мер, прадугледжаных указаным папярэджаннем, вызначэннем ад 6 чэрвеня 2022 г. № 27/вызн разгляд заявы быў адноўлены.
Па выніках разгляду заявы ў адпаведнасці з падпунктам 1 пункта 3 Парадку правядзення расследавання парушэнняў агульных правіл канкурэнцыі на трансгранічных рынках, зацверджанага Рашэннем Савета Еўразійскай эканамічнай камісіі ад 23 лістапада 2012 г. № 98 (далей – Парадак правядзення расследавання), падпунктам 4 пункта 10 і пунктам 12 Пратакола, а таксама пунктам 1 Рашэння Калегіі Еўразійскай эканамічнай камісіі ад 14 мая 2013 г. № 112 Камісія вынесла вызначэнне аб правядзенні расследавання парушэнняў агульных правіл канкурэнцыі на трансгранічных рынках ад 6 чэрвеня 2022 г. № 27/вызн (далей – расследаванне) і правяла адпаведнае расследаванне ў дачыненні да ТАА «Брутс Н».
3 кастрычніка 2022 г. вызначэннем № 60/вызн Камісіяй па выніках правядзення расследавання ўзбуджана справа аб парушэнні агульных правіл канкурэнцыі на трансгранічных рынках (далей – справа) і прызначана камісія па яе разглядзе ў наступным складзе:
старшыня камісіі па разглядзе справы Сушкевіч А.Г.;
намеснік старшыні камісіі па разглядзе справы Каліеў А.А.;
члены камісіі па разглядзе справы: Каралькова В.С., Малясава Ю.С., Мелкаедава П.Б. і Абдылдаева А.Б.
Асобы, якія ўдзельнічалі ў разглядзе справы:
прадстаўнікі ўпаўнаважаных органаў дзяржаў – членаў Еўразійскага эканамічнага саюза (далей адпаведна – дзяржавы-члены, Саюз), у кампетэнцыю якіх уваходзяць рэалізацыя і (або) правядзенне канкурэнтнай (антыманапольнай) палітыкі (далей – упаўнаважаныя органы): Жантаеў Ч.Г., Сагдат Ж.Б., Ташматаў У.А., Шамякіна Г.А., Залеўская А.А., Новік А.В. і Склярава Я.В.;
прадстаўнік заяўнікаў Батракова М.М.
у адсутнасць прадстаўніка ТАА «Брутс Н» і яго генеральнага дырэктара Грыгарана Т.Г. (яго прадстаўніка), якому было паведамлена належным чынам аб часе і месцы правядзення пасяджэнняў камісіі па разглядзе справы.
У сувязі з неабходнасцю атрымання дадатковых звестак (інфармацыі) для прыняцця рашэння тэрмін разгляду справы прадоўжаны да 30 сакавіка 2023 г., аб чым вынесена вызначэнне ад 7 снежня 2022 г. № 74/вызн.
Разам з тым 10 студзеня 2023 г. камісія па разглядзе справы вызначэннем ад 13 студзеня 2023 г. № 3/вызн прыцягнула ў якасці адказчыка па справе генеральнага дырэктара ТАА «Брутс Н» Грыгарана Т.Г. і прыпыніла разгляд справы з 10 студзеня 2023 г. на перыяд правядзення экспертызы з мэтай вызначэння падабенства да ступені блытаніны таварных знакаў і іншых сродкаў, якія індывідуалізуюць дзейнасць заяўнікаў і ТАА «Брутс Н».
17 красавіка 2023 г. вызначэннем ад 18 красавіка 2023 г. № 38/вызн адноўлены разгляд справы ў сувязі з заканчэннем правядзення экспертызы, а таксама ўнесена змяненне ў вызначэнне ад 7 снежня 2022 г. № 74/вызн у частцы прадаўжэння тэрміну разгляду справы да 14 чэрвеня 2023 г.
Камісіяй, у тым ліку ў рамках пасяджэнняў, запытаны звесткі (інфармацыя) у пісьмовай форме ў органаў дзяржаў-членаў, фізічных і юрыдычных асоб, асоб, якія ўдзельнічалі ў разглядзе справы, у тым ліку ў ТАА «Брутс Н», аб фактах, выкладзеных у заяве і наяўных у матэрыялах справы.
У адпаведнасці з пунктам 23 Парадку разгляду спраў аб парушэнні агульных правіл канкурэнцыі на трансгранічных рынках, зацверджанага Рашэннем Савета Еўразійскай эканамічнай камісіі ад 23 лістапада 2012 г. № 99 (далей – Парадак разгляду спраў), 14 чэрвеня 2023 г. старшынёй камісіі па разглядзе дзела Сушкевічам А.Г. абʼяўлена аб заканчэнні разгляду справы і выяўленні працяглага правапарушэння з боку ТАА «Брутс Н» і яго генеральнага дырэктара Грыгарана Т.Г.
Па выніках разгляду матэрыялаў справы вызначана наступнае.
У адпаведнасці з Пратаколам, Парадкам правядзення расследавання і Методыкай ацэнкі стану канкурэнцыі, зацверджанай Рашэннем Савета Еўразійскай эканамічнай камісіі ад 30 студзеня 2013 г. № 7 (далей – Методыка), Камісіяй праведзена ацэнка стану канкурэнцыі на трансгранічных рынках паслуг кальянных устаноў з выкарыстаннем слоўнага абазначэння «HOOKAH PLACE».
У адпаведнасці з пунктам 11 Пратакола і пунктамі 61–63 Методыкі асноўныя вывады, зробленыя на кожным этапе ацэнкі стану канкурэнцыі, выкладзены ў той частцы, у якой не парушаюцца патрабаванні, якія прадʼяўляюцца да аховы канфідэнцыяльнай інфармацыі.
Згодна з палажэннямі раздзела II Методыкі часавы інтэрвал даследавання рынку вызначаны з 10 красавіка 2018 г. па 14 чэрвеня 2023 г.
Згодна з пунктам 4 Методыкі пры расследаванні парушэнняў забарон, устаноўленых пунктам 2 артыкула 76 Дагавора, ацэнка стану канкурэнцыі можа абмежавацца папярэднім вызначэннем тавару, якое праводзіцца ў адпаведнасці з пунктам 15 Методыкі.
У адпаведнасці з падпунктам 18 пункта 2 Пратакола тавар – гэта абʼект грамадзянскіх правоў (у тым ліку работа, паслуга, уключаючы фінансавую паслугу), прызначаны для продажу, абмену або іншага ўвядзення ў абарот.
Такім чынам, па выніках аналізу пагадненняў (дагавораў, кантрактаў), якія ёсць у матэрыялах справы, а таксама класіфікатараў відаў эканамічнай дзейнасці, прадукцыі, работ і паслуг, прынятых на тэрыторыях дзяржаў-членаў, і іншых матэрыялаў справы ажыццёўлена папярэдняе вызначэнне тавару і ў якасці прадуктовых меж таварнага рынку вызначаны рынак паслуг па прадастаўленні правоў на абʼекты інтэлектуальнай уласнасці трэцім асобам, а таксама паслуг па арганізацыі адпачынку і забаў (кальянныя ўстановы) з выкарыстаннем таварнага знака (знака абслугоўвання) (далей – паслугі).
Згодна з матэрыяламі справы, у тым ліку вынікамі праведзенага аналізу заканадаўства Рэспублікі Беларусь і Расійскай Федэрацыі, вызначана, што дзейнасць па аказанні паслуг не ліцэнзуецца.
Паслугі, якія прадастаўляюцца заяўнікамі і ТАА «Брутс Н», не маюць пэўных патрабаванняў да прававога рэгулявання ні на ўзроўні адпаведных дзяржаў-членаў, ні на ўзроўні права Саюза.
Згодна з пунктам 2 Крытэрыяў аднясення рынку да трансгранічнага, зацверджаных Рашэннем Вышэйшага Еўразійскага эканамічнага савета ад 19 снежня 2012 г. № 29 (далей – Крытэрыі), з мэтай прымянення агульных правіл канкурэнцыі, устаноўленых артыкулам 76 Дагавора, рынак адносіцца да трансгранічнага, калі геаграфічныя межы таварнага рынку ахопліваюць тэрыторыі 2 і болей дзяржаў-членаў. Пунктам 3 Крытэрыяў устаноўлена, што спыненне парушэнняў субʼектамі гаспадарання забарон, устаноўленых пунктам 2 артыкула 76 Дагавора, ажыццяўляецца Камісіяй, калі субʼект гаспадарання, дзеянні якога парушаюць устаноўленую забарону, і субʼект гаспадарання – канкурэнт, якому прычынены або можа быць прычынены ўрон або прычынена або можа быць прычынена шкода дзелавой рэпутацыі ў выніку здзяйснення такіх дзеянняў, зарэгістраваны на тэрыторыях розных дзяржаў-членаў.
Пры вызначэнні геаграфічных меж таварнага рынку з мэтай устанаўлення яго адпаведнасці Крытэрыям і наяўнасці паўнамоцтваў Камісіі на спыненне парушэнняў, прадугледжаных пунктам 2 артыкула 76 Дагавора, прааналізаваны і ўстаноўлены ў тым ліку фактычныя межы прадастаўлення і набыцця паслуг (месцазнаходжанне прадаўцоў і пакупнікоў), уключаючы пастаўкі тавару (паслугі) з тэрыторыі адной дзяржавы-члена на тэрыторыю іншай дзяржавы-члена, і субʼекты  гаспадарання (прадаўцы), якія прадастаўляюць паслугі на таварным рынку, а таксама іх канкурэнтныя адносіны.
Так, з матэрыялаў справы вынікае, што паслугі прадастаўляюць і могуць прадастаўляць у тым ліку заяўнікі і ТАА «Брутс Н» на тэрыторыях Рэспублікі Беларусь і Расійскай Федэрацыі.
Згодна з матэрыяламі справы, у тым ліку тлумачэннямі заяўнікаў, прадастаўленымі ў рамках разгляду справы, таксама ўстаноўлена, што для прадастаўлення паслуг адсутнічаюць абмежаванні ў дачыненні да тэрыторыі іх прадастаўлення, а таксама грамадзянства і (або) месца рэгістрацыі асобы, якая мае намер іх атрымаць.
Такім чынам, пакупнік набывае паслугу або мае эканамічную, тэхнічную ці іншую магчымасць набыцця паслугі або лічыць мэтазгодным набыць паслугу ў геаграфічных межах таварнага рынку Рэспублікі Беларусь і Расійскай Федэрацыі, гэта значыць на тэрыторыях 2 і болей дзяржаў-членаў.
Кіруючыся пунктам 26 Методыкі, на падставе пункта 2 артыкула 74, пункта 7 артыкула 76 Дагавора, пункта 9 Пратакола і пунктаў 1–3 Крытэрыяў, згодна з інфармацыяй, прадстаўленай у матэрыялах справы, зыходзячы з наяўнасці магчымасці набыцця і аказання паслуг на тэрыторыях Рэспублікі Беларусь і Расійскай Федэрацыі, можна зрабіць вывад аб тым, што таварны рынак паслуг зʼяўляецца трансгранічным.
З улікам выкладзенага і таго факта, што таварны рынак зʼяўляецца трансгранічным, на падставе пункта 2 артыкула 74 Дагавора, пункта 9 Пратакола, пункта 3 Крытэрыяў, і ў сувязі з тым, што заяўнікі зарэгістраваны ў Расійскай Федэрацыі, а ТАА «Брутс Н» – у Рэспубліцы Беларусь (гэта значыць на тэрыторыях розных дзяржаў-членаў), а таксама ўлічваючы, што яны зʼяўляюцца канкурэнтамі на адным таварным рынку паслуг, спыненне парушэнняў палажэнняў пункта 2 артыкула 76 Дагавора адносіцца да кампетэнцыі Камісіі.
У сувязі з тым, што для стрымання парушэнняў пункта 2 артыкула 76 Дагавора няма юрыдычна значных наступстваў ад разліку абʼёму таварнага рынку паслуг і яго канцэнтрацыі, такія разлікі не праводзіліся.
Непераадольных барʼераў для ўваходу на таварны рынак паслуг зыходзячы з матэрыялаў справы не выяўлена.
Па выніках разгляду матэрыялаў расследавання, а таксама інфармацыі, прадстаўленай у рамках разгляду справы, у тым ліку па выніках заслухоўвання асоб, якія ўдзельнічалі ў разглядзе справы, даследавання доказаў, заслухоўвання меркаванняў і тлумачэнняў указаных асоб адносна доказаў, прадстаўленых іншымі асобамі, якія ўдзельнічалі ў справе, у рамках пасяджэнняў камісіі па разглядзе справы ўстаноўлена наступнае.
Заяўнікі аказваюць паслугі з 2013 года з выкарыстаннем лагатыпа са слоўным абазначэннем «HOOKAH PLACE», які індывідуалізуе іх кальянныя ўстановы і ўстановы партнёраў. З гэтага ж году імі зарэгістраваны і выкарыстоўваюцца ў інфармацыйна-тэлекамунікацыйнай сетцы «Інтэрнэт» (далей – сетка Інтэрнэт) сайты https://hookahplace.ru і https://franchiseHookahplace.ru, у тым ліку з 30 красавіка 2013 г. – група ў сацыяльнай сетцы «ВКОНТАКТЕ» https://vk.com/hookahplacetv, з 4 сакавіка 2015 г. – канал на YouTube https://youtube.com/hookahplacetv.
ТАА «Стадыён» прадставіла дагавор з Тарасенкам І.С. на стварэнне лагатыпа ад 5 жніўня 2013 г. № 01-2013 і акт прыёму-перадачы распрацаванага лагатыпа  (слоўнае абазначэнне «HOOKAH PLACE» з адлюстраваннем чырвонага крыжа з закругленымі краямі паміж слоў) ад 15 жніўня 2013 г., які, у сваю чаргу, стаў абʼектам аўтарскага права і з 2013 года выкарыстоўваўся заяўнікамі і іх партнёрамі ў сваёй дзейнасці па аказанні паслуг.
Элементы ўказанага лагатыпа былі выкарыстаны заяўнікамі пры рэгістрацыі серыі камбінаваных таварных знакаў, абʼяднаных агульным слоўным абазначэннем «HOOKAH PLACE», у тым ліку пры рэгістрацыі:
камбінаванага таварнага знака  (слоўнае абазначэнне «HOOKAH PLACE» з адлюстраваннем чорнага крыжа з закругленымі краямі паміж слоў) па пасведчанні Расійскай Федэрацыі № 555903 (далей – таварны знак № 555903), зарэгістраванага 28 кастрычніка 2015 г. у дачыненні да паслуг 41-га класа Міжнароднай класіфікацыі тавараў і паслуг (МКТП) (ТАА «Стадыён» перадало права на выкарыстанне таварнага знака № 555903 у дачыненні да ўсіх тавараў і (або) паслуг на адрас ТАА «ХУКАПЛЕЙС» з дзяржаўнай рэгістрацыяй дагавора № РД 0232488 ад 22 верасня 2017 г. аб адчужэнні выключнага права на гэты таварны знак);
камбінаванага таварнага знака  (слоўнае абазначэнне «HOOKAH PLACE» з адлюстраваннем чорнага крыжа з закругленымі краямі паміж слоў) па пасведчанні міжнароднай рэгістрацыі № 1499464 (далей – таварны знак № 1499464), зарэгістраванага 30 верасня 2019 г. у дачыненні да паслуг 41-га класа МКТП (праваўладальнік – ТАА «ХУКАПЛЕЙС»);
камбінаванага таварнага знака  (слоўнае абазначэнне «HOOKAH PLACE», над якім адлюстраваны чырвоны крыж з закругленымі краямі) па пасведчанні Расійскай Федэрацыі № 789551 (далей – таварны знак № 789551), зарэгістраванага 21 снежня 2020 г. у дачыненні да паслуг 35-га і 43-га класаў МКТП (праваўладальнік – ТАА «ХУКАПЛЕЙС»).
Паслугі аказваюцца як самастойна заяўнікамі, так і шляхам заключэння імі пагадненняў (дагавораў, кантрактаў), у тым ліку з прадастаўленнем права на абʼект інтэлектуальнай уласнасці (таварны знак № 555903), які выкарыстоўваецца для дзейнасці кальянных устаноў. У сетку кальянных устаноў з выкарыстаннем слоўнага абазначэння «HOOKAH PLACE» уваходзяць больш за 200 устаноў у 20 краінах свету.
З мэтай ажыццяўлення заяўнікамі дзейнасці кальянных устаноў з выкарыстаннем слоўнага абазначэння «HOOKAH PLACE» у Рэспубліцы Беларусь заключаны наступныя пагадненні (дагаворы, кантракты) паміж:
ТАА «Стадыён» і таварыствам з абмежаванай адказнасцю «СіціРум» (Рэспубліка Беларусь, г. Мінск, вул. Магілёўская, д. 4В, УНП 192673017) ад 22 лютага 2017 г.;
ТАА «Стадыён» і таварыствам з абмежаванай адказнасцю «Лаймарыс» (Рэспубліка Беларусь, г. Мінск, вул. Я.Коласа, д. 42, пак. 1, УНП 192963103) ад 4 верасня 2017 г.;
ТАА «Стадыён» і таварыствам з абмежаванай адказнасцю «СіціПлейс» (далей – ТАА «СіціПлейс») (Рэспубліка Беларусь, г. Мінск, вул. Дуніна-Марцінкевіча, д. 3, пак. 72, УНП 192978390) ад 31 жніўня 2017 г.;
ТАА «ХУКАПЛЕЙС» і таварыствам з абмежаванай адказнасцю «ІнтэрСтэлаГрупп» (далей – ТАА «ІнтэрСтэлаГруп») (Рэспубліка Беларусь, г. Мінск, пр-т Пераможцаў, д. 31, пак. 1, УНП 193186204) ад 18 сакавіка 2019 г.
З 30 чэрвеня 2017 г. адзін з заснавальнікаў ТАА «Брутс Н» Гебаян А.С. праз афіцыйную групу заяўнікаў у сацыяльнай сетцы «ВКОНТАКТЕ» пачаў перапіску з заяўнікамі аб заключэнні з імі дагавора камерцыйнай канцэсіі на выкарыстанне слоўнага абазначэння «HOOKAH PLACE» для адкрыцця кальяннай установы г. Мінск.
У ходзе перагавораў Гебаянам А.С. была атрымана ад заяўнікаў інфармацыя аб мадэлі вядзення бізнесу па адкрыцці кальянных устаноў (цэны на прадукцыю, матэрыялы і інфармацыя, якія датычацца функцыянавання кальянных устаноў), таксама яму быў высланы праект дагавора камерцыйнай канцэсіі для азнаямлення з мэтай яго далейшага падпісання бакамі. Акрамя таго, бакі ў выніку падрыхтоўчай работы ўзгаднілі памяшканне пад кальянную ўстанову па адрасе: г. Мінск, вул. Інтэрнацыянальная, д. 27. Атрымаўшы гэту інфармацыю, Гебаян А.С. перастаў выходзіць на сувязь з прадстаўніком заяўнікаў, дагавор ні з адным з заяўнікаў заключаны не быў.
7 верасня 2017 г. ТАА «Брутс Н» накіравала заяўку на рэгістрацыю таварнага знака з выкарыстаннем слоўнага абазначэння «HOOKAHPLACE» на тэрыторыі Рэспублікі Беларусь.
16 лютага 2018 г. ТАА «Брутс Н» была адкрыта кальянная ўстанова «Смокін» па адрасе: Рэспубліка Беларусь, г. Мінск, вул. Інтэрнацыянальная, д. 27.
2 красавіка 2018 г. ТАА «Брутс Н» адкрыла кальянную ўстанову па адрасе: Рэспубліка Беларусь, г. Гродна, вул. Савецкая, д. 25.
2 красавіка 2018 г. ТАА «Брутс Н» у сацыяльнай сетцы «ВКОНТАКТЕ» па адрасе http://vk.com/smokkin.grodno/ размясціла для нявызначанага кола асоб інфармацыю наступнага зместу: «У Гродна адкрыўся першы пункт самай буйной сеткі кальянных у свеце – «HookahPlace», афіцыйны сайт «smokkin.net», франшыза Hookah Place у РБ hookahplace.net».
2 красавіка 2018 г. у сетцы Інтэрнэт па адрасе https://newgrodno.by/society/v-grodno-otkrylas-pervaya-tochka-samoj-krupnoj-seti-kalyannyh-v-mire-hookahplace/ размешчана рэкламная аб’ява кальяннай установы «Hookah Place by Smokkin» (належыць ТАА «Брутс Н»), размешчанай у г. Гродна (Рэспубліка Беларусь) па адрасе: вул. Савецкая, д. 25, наступнага зместу: «У Гродне адкрыўся першы пункт самай буйной сеткі кальянных у свеце – HookahPlace».
Размешчаная рэклама з выкарыстаннем слоўнага абазначэння «HOOKAH PLACE» пазіцыянуе кальянныя ўстановы, якія належаць ТАА «Брутс Н», як установы, што ўваходзяць у міжнародную сетку кальянных устаноў «HOOKAH PLACE», якая належыць заяўнікам, што не зʼяўляецца дакладнай інфармацыяй, уводзіць у зман у дачыненні да вытворцы паслуг і можа паўплываць у тым ліку на выбар як патэнцыяльных і наяўных партнёраў заяўнікаў пры заключэнні дагавораў на выкарыстанне таварнага знака на карысць ТАА «Брутс Н», так і спажыўцоў паслуг кальянных устаноў (адносіны да міжнароднай сеткі кальянных устаноў).
10 красавіка 2018 г. ТАА «Брутс Н» зарэгістравала слоўны таварны знак «HOOKAHPLACE» па пасведчанні Рэспублікі Беларусь № 62812 (далей – таварны знак № 62812) у дачыненні да паслуг 34-га і 43-га класаў МКТП.
Вышэйуказаныя публікацыі былі актыўныя ў сетцы Інтэрнэт з моманту іх першага апублікавання 2 красавіка 2018 г., далей – на момант стварэння натарыяльнага пратакола агляду доказаў ад 20 студзеня 2022 г. і на дату завяршэння разгляду справы – 14 чэрвеня 2023 г. Такім чынам, публікацыі, у якіх адлюстравана няпэўная інфармацыя аб тым, што адкрытае ТАА «Брутс Н» кальянная ўстанова ўваходзіць у склад буйной сеткі кальянных устаноў «HOOKAH PLACE», якая належыць заяўнікам, размешчаны ў сетцы Інтэрнэт больш за 1 год, што ўказвае на працяглы характар правапарушэння з боку ТАА «Брутс Н».
9 жніўня 2018 г. ТАА «Брутс Н» зарэгістравала сайт для прасоўвання сваёй дзейнасці ў сетцы Інтэрнэт: https://hookahplace.net.
18 лістапада 2020 г. у сетцы Інтэрнэт для нявызначанага кола асоб па адрасе https://hookahplace.net ТАА «Брутс Н» размясціла фота аднаго з заснавальнікаў заяўнікаў Гайвароўскага А., які, згодна з матэрыяламі справы, не быў заснавальнікам, кіраўніком або супрацоўнікам ТАА «Брутс Н».
Заяўнікі сцвярджаюць, што таварны знак ТАА «Брутс Н» № 62812 і таварны знак заяўнікаў № 555903 падобныя да ступені блытаніны, што ўводзіць і (або) можа ўвесці спажыўцоў у зман.
У той жа час з матэрыялаў справы вынікае, што аўтарам арыгінальнага лагатыпа са слоўным абазначэннем «HOOKAH PLACE» зʼяўляецца ТАА «Стадыён», што пацвярджаецца дагаворам з Тарасенкам І.С. ад 5 жніўня 2013 г.
Згодна з пісьмом ТАА «СіціПлейс» (увах. № 18933 ад 10 кастрычніка 2022 г.) «аб міжнароднай сетцы кальянных «HookahPlace» стала вядома з інфармацыйных крыніц: інтэрнэт-сайта https://hookahplace.ru, відэа-блога заснавальніка сеткі Антона Гайвараноўскага «JOHNCALLIANO.TV» … канала – HOOKAHPLACETV» … Указанне на сайце https://hookahplace.ru нашай установы, як прадстаўніка сеткі, таксама прываблівае да нас гасцей. Перад адкрыццём установы быў навучаны персанал згодна са стандартамі сеткі, праводзіліся кансультацыі па выбары месца размяшчэння ўстановы, дызайн-праекта. Сетка прадастаўляе дапамогу ў распрацоўцы афіш і іншай рэкламнай прадукцыі.».
Пры гэтым ТАА «СіціПлейс» адзначае, што ТАА «Брутс Н» неаднаразова звярталася да яго з прэтэнзіямі і прапановамі аб выкарыстанні таварнага знака № 62812.
Так, напрыклад, 5 красавіка 2019 г. з паштовага адраса rash@smokkin.net партнёру заяўнікаў на адрас электроннай пошты cityplace2017@gmail.com ад ТАА «Брутс Н» паступіла камерцыйная прапанова аб пакупцы франшызы «Hookah Place by Smokkin» коштам 5000 долараў ЗША за 1 установу.
Таксама (згодна з пісьмом ТАА «Брутс Н» у адрас ТАА «СіціПлейс» (без нумара і даты)) ТАА «Брутс Н» сцвярджае, што ТАА «СіціПлейс» незаконна выкарыстоўвае таварны знак са слоўным абазначэннем «HOOKAHPLACE» (таварны знак № 62812), які выяўлены па адрасе г. Мінск, вул. Дуніна-Марцінкевіча, д. 3 (месца знаходжання ўстановы ТАА «СіціПлейс»). Пры гэтым у дадатку да пісьма ТАА «Брутс Н» прадаставіла фотаздымкі вонкавых шыльдаў установы ТАА «СіціПлейс», на якіх зафіксавана выява таварнага знака з выкарыстаннем слоўнага абазначэння «HOOKAH PLACE» і выявай паміж словамі чырвонага крыжа з закругленымі канцамі (лагатып заяўнікаў, зарэгістраваны пад таварным знакам № 555903).
У лютым 2021 г. ТАА «Брутс Н» накіравала на адрас ТАА «СіціПлейс» паўторную прэтэнзію з патрабаваннем выплаціць грашовую кампенсацыю за незаконнае выкарыстанне таварнага знака № 62812 у памеры 22 100 долараў ЗША. У ходзе перапіскі ТАА «Брутс Н» прапаноўвала заключыць ліцэнзійны дагавор на права выкарыстання таварнага знака № 62812.
ТАА «Брутс Н» накіравала на адрас ТАА «СіціПлейс» яшчэ адну прэтэнзію з патрабаваннем у тэрмін да 8 сакавіка 2021 г. спыніць выкарыстанне таварнага знака № 62812, які, па меркаванні ТАА «Брутс Н», выкарыстоўваецца ТАА «СіціПлейс» з 10 красавіка 2018 г. Таксама ТАА «Брутс Н» паведаміла ТАА «СіціПлейс», што сваімі дзеяннямі яно нанесла яму ўрон на суму 17 100 долараў ЗША за ўвесь перыяд выкарыстання таварнага знака № 62812.
28 красавіка 2021 г. ТАА «Брутс Н» накіравала на адрас ТАА «СіціПлейс» прэтэнзію (у дасудовым парадку) з патрабаваннем спыніць выкарыстанне таварнага знака № 62812, які зʼяўляецца абʼектам яго аўтарскага права, і выключыць выяву таварнага знака «HOOKAHPLACE» або знакі, падобныя з ім да ступені блытаніны, з матэрыялаў, якія выкарыстоўваюцца ТАА «СіціПлейс», у тым ліку ў сетцы Інтэрнэт, пры ажыццяўленні ТАА «СіціПлейс» прадпрымальніцкай дзейнасці.
29 красавіка 2021 г. ТАА «СіціПлейс» атрымала іскавую заяву ад ТАА «Брутс Н» у абарону выключнага права на таварны знак № 62812 з патрабаваннямі спыніць выкарыстоўваць слоўнае абазначэнне  «HOOKAHPLACE», выплаціць грашовую кампенсацыю ў памеры 63 800 беларускіх рублёў і аплаціць судовыя выдаткі.
Аналагічная прэтэнзія ТАА «Брутс Н», атрыманая ТАА «СіціПлейс», была датавана 6 жніўня 2021 г.
Вярхоўны Суд Рэспублікі Беларусь лістом увах. № 18679 ад 5 кастрычніка 2022 г. паведаміў, што 20 студзеня 2021 г., 29 красавіка 2021 г., 30 жніўня 2021 г., 4 кастрычніка 2021 г. і 5 лістапада 2021 г. ТАА «Брутс Н» звярталася ў судовую калегію з іскавымі заявамі, якія былі яму вернуты ў сувязі з неліквідацыяй недахопаў у іх.
Іскавыя заявы ТАА «Брутс Н» да ТАА «СіціПлейс», накіраваныя ў Вярхоўны Суд Рэспублікі Беларусь, таксама ўтрымлівалі патрабаванні аб спыненні выкарыстання таварнага знака № 62812, ліквідацыі таварнага знака або знака, падобнага з ім да ступені блытаніны, і спагнанні грашовай кампенсацыі ў сувязі з парушэннем выключнага права на абʼект, у тым ліку як на абʼект аўтарскага права.
Вярхоўны Суд Рэспублікі Беларусь у сваім вызначэнні ад 6 кастрычніка 2021 г. паведаміў, што «аўтарскае права на твор узнікае ў выніку яго стварэння, выключнае права на таварны знак з даты яго рэгістрацыі…», пры гэтым адзначыў, што ТАА «Брутс Н» не паказала, калі, кім менавіта і які абʼект аўтарскага права быў створаны, у чым канкрэтна выражаюцца вынікі творчай працы яго аўтара. Разам з тым у матэрыялах справы таксама адсутнічаюць якія-небудзь звесткі (інфармацыя, дакументы), якія пацвярджаюць наяўнасць аўтарскіх правоў на таварны знак у ТАА «Брутс Н».
Па меркаванні заяўнікаў, набыццё ТАА «Брутс Н» выключнага права на таварны знак № 62812, падобны да ступені блытаніны з брэндам сеткі кальянных устаноў «HOOKAH PLACE» заяўнікаў, у тым ліку з адметнай часткай фірменнага наймення ТАА «ХУКАПЛЕЙС» на падставе фанетычнага і семантычнага крытэрыяў падабенства,  з таварным знакам № 555903 заяўнікаў, які ўключае ў сябе слоўнае абазначэнне «HOOKAH PLACE», дае ТАА «Брутс Н» магчымасць знізіць выдаткі або пазбегнуць такім чынам выдаткаў на прасоўванне сваіх паслуг пад вядомым спажыўцу слоўным абазначэннем. Пазіцыянаванне ТАА «Брутс Н» як асобы, якая мае дачыненне да дзейнасці сеткі кальянных устаноў «HOOKAH PLACE» заяўнікаў, прыводзіць да яшчэ большай блытаніны паслуг кампаній на рынку, а таксама да ўвядзення ў зман спажыўцоў і контрагентаў адносна асобы, якая аказвае паслугі пад найменнем «HOOKAH PLACE».
З пісьма Дзяржаўнага камітэта па навуцы і тэхналогіях Рэспублікі Беларусь «Нацыянальны цэнтр інтэлектуальнай уласнасці» ад 2 снежня 2020 г. № 01-15/708-142/017 вынікае, што ТАА «Брутс Н» заключыла дагаворы невыключнай ліцэнзіі аб прадастаўленні права выкарыстання таварнага знака № 62812 з таварыствам з абмежаванай адказнасцю «РубінПРО» (далей – ТАА «РубінПРО») (Рэспубліка Беларусь, г. Мінск, пр. Пераможцаў, д. 11, УНП 191595248) ад 28 лютага 2019 г. № 8847 і з ТАА «ІнтэрСтэлаГруп» ад 6 чэрвеня 2019 г. № 9063 (тэрмін дзеяння ўказаных дагавораў – да 7 верасня 2027 г.).
Акрамя таго, ТАА «Брутс Н» пісьмом ад 1 сакавіка 2021 г. № 11 прадставіла на адрас Міністэрства антыманапольнага рэгулявання і гандлю Рэспублікі Беларусь ліцэнзійны дагавор на таварны знак ад 21 лютага 2019 г. № 1, заключаны паміж ТАА «Брутс Н» і ТАА «РубінПРО», а таксама ліцэнзійны дагавор на таварны знак ад 24 мая 2019 г. № 2, заключаны паміж ТАА «Брутс Н» і ТАА «ІнтэрСтэлаГруп».
Згодна з ліцэнзійным дагаворам на таварны знак ад 21 лютага 2019 г. № 1 ТАА «Брутс Н» дае права на выкарыстанне таварнага знака № 62812 за ўзнагароджанне ў памеры аднакратнай выплаты на суму 5000 долараў ЗША і штомесячных выплат у памеры 307 долараў ЗША.
Згодна з ліцэнзійным дагаворам на таварны знак ад 24 мая 2019 г. № 2 ТАА «Брутс Н» дае права на выкарыстанне таварнага знака № 62812 за ўзнагароджанне ў памеры 4000 долараў ЗША.
Прадастаўленне ТАА «Брутс Н» паслуг, у тым ліку па прадастаўленні правоў на абʼекты інтэлектуальнай уласнасці, сведчыць аб наяўнасці канкурэнтных адносін з заяўнікамі.
Пры гэтым з боку ТАА «Брутс Н» назіраецца супрацьдзеянне дзейнасці заяўнікаў на тэрыторыі Рэспублікі Беларусь, паколькі яно лічыць сябе аўтарам таварнага знака і адзіным праваўладальнікам слоўнага абазначэння «HOOKAHPLACE».
Па меркаванні заяўнікаў, ім быў нанесены фактычны ўрон, у тым ліку з прычыны таго, што ТАА «ІнтэрСтэлаГруп» (былы партнёр заяўнікаў) адмовілася ад выканання дагавора камерцыйнай канцэсіі ад 18 сакавіка 2019 г., заключанага з заяўнікам. ТАА «ХУКАПЛЕЙС» поўнасцю выканала абавязкі па дагаворы, былі дадзены матэрыялы, аказана інфармацыйная падтрымка і размешчана рэклама на сайце заяўнікаў, таксама каманда работнікаў заяўнікаў выязджала на адкрыццё кальяннай установы ТАА «ІнтэрСтэлаГруп». Аднак ТАА «ІнтэрСтэлаГруп» не выканала свае абавязацельствы і не выплаціла ТАА «ХУКАПЛЕЙС» узнагароджанне па дагаворы. Пры гэтым аналагічны дагавор ТАА «ІнтэрСтэлаГруп» заключыла з ТАА «Брутс Н».
Згодна з умовамі дагавора ТАА «ІнтэрСтэлаГруп» з ТАА «ХУКАПЛЕЙС» яно павінна было выплаціць ТАА «ХУКАПЛЕЙС» 200 000 расійскіх рублёў у тэрмін, які не перавышае 5 працоўных дзён з даты падпісання дагавора, і далей на працягу дзеяння гэтага дагавора выплачваць штомесяц па 13 000 расійскіх рублёў (тэрмін дзеяння дагавора 5 гадоў). Такім чынам, фактычна ўрон для ТАА «ХУКАПЛЕЙС» склаў 980 000 расійскіх рублёў (за 5 гадоў з 18 сакавіка 2019 г. па 18 сакавіка 2024 г).
Магчымы ўрон, па меркаванні заяўнікаў, выражаецца ў тым, што з-за нядобрасумленных дзеянняў ТАА «Брутс Н» трэція асобы на тэрыторыі Рэспублікі Беларусь, якія, магчыма, жадалі заключыць з заяўнікамі дагаворы на права выкарыстання слоўнага абазначэння «HOOKAH PLACE» для адкрыцця кальянных устаноў, адмовіліся ад звароту да заяўнікаў з прычыны магчымасці надыходу адказнасці за незаконнае выкарыстанне таварных знакаў заяўнікаў, падобных да ступені блытаніны з таварным знакам ТАА «Брутс Н», як у выпадку з ТАА «ІнтэрСтэлаГруп».
Вышэйпададзенае відавочна сведчыць аб імкненні ТАА «Брутс Н» шляхам рэгістрацыі таварнага знака № 62812 скарыстацца рэпутацыяй брэнда «HOOKAH PLACE», якая была атрымана за кошт фінансавых і вытворчых намаганняў заяўнікаў, а таксама атрымаць перавагі пры ажыццяўленні сваёй дзейнасці на тэрыторыі Рэспублікі Беларусь і выцесніць з рынку заяўнікаў і іх партнёраў, якія ажыццяўляюць дзейнасць на тэрыторыі Рэспублікі Беларусь на падставе пагадненняў (дагавораў, кантрактаў), заключаных з заяўнікамі.
Паколькі слоўнае абазначэнне «HOOKAH PLACE» на працягу працяглага часу выкарыстоўваецца заяўнікамі як на сусветным, так і на беларускім рынку, яно ўстойліва асацыюецца ў спажыўца менавіта з гэтымі кампаніямі і іх паслугамі, таму рэгістрацыя і выкарыстанне ТАА «Брутс Н» таварнага знака № 62812 прыводзяць да блытаніны паслуг кампаній на рынку і ўвядзення ў зман спажыўцоў і контрагентаў адносна асобы, якая аказвае паслугі кальянных устаноў пад найменнем «HOOKAH PLACE».
Згодна з заключэннем патэнтнага паверанага Удоўкіна Р.А., прыцягнутага ў рамках разгляду справы вызначэннем ад 13 студзеня 2022 г. № 3/вызн для правядзення экспертызы, пералік тавараў і паслуг таварнага знака № 62812 зʼяўляецца аднародным пераліку тавараў і паслуг 43 класа па таварных знаках заяўнікаў (у першую чаргу па класе паслугі кальянных).
Таксама згодна з гэтым заключэннем з-за таго, што з боку ТАА «Брутс Н» гаворка ідзе аб слоўным таварным знаку № 62812, параўнанне мэтазгодна праводзіць з таварнымі знакамі № 555903 і 789551, а таксама з міжнародным таварным знакам № 1499464, бо яны ўтрымліваюць слоўнае абазначэнне «HOOKAH PLACE». Такім чынам, параўнальны аналіз зводзіцца да параўнання слоўных абазначэнняў «HOOKAH PLACE» і «HOOKAHPLACE».
Таварны знак № 555903 уяўляе сабой камбінаваны таварны знак: слоўнае абазначэнне «HOOKAH PLACE» выканана стандартным лацінскім шрыфтам без каляровага спалучэння, паміж словамі размешчаны выяўленчы элемент, які ўяўляе сабой арыгінальна выкананы, сіметрычны па абедзвюх восях дыяганальны крыж з акругленымі канцамі.
Міжнародны таварны знак № 1499464 уяўляе сабой камбінаваны таварны знак: слоўнае абазначэнне «HOOKAH PLACE» выканана стандартным лацінскім шрыфтам, паміж словамі размешчаны выяўленчы элемент, які ўяўляе сабой арыгінальна выкананы, сіметрычны па абедзвюх восях дыяганальны крыж з акругленымі канцамі.
Таварны знак № 789551 уяўляе сабой камбінаваны таварны знак: слоўнае абазначэнне «HOOKAH PLACE» выканана стандартным лацінскім шрыфтам чорнага колеру, над слоўным знакам размешчаны выяўленчы элемент, які ўяўляе сабой арыгінальна выкананы, сіметрычны па абедзвюх восях буйны дыяганальны крыж з акругленымі канцамі чырвонага колеру.
Таварны знак № 62812 уяўляе сабой слоўны таварны знак «HOOKAHPLACE», выкананы стандартным лацінскім шрыфтам.
Калі праводзіць аналіз падабенства таварных знакаў, якія параўноўваюцца, па прыкмеце фанетычнага падабенства, можна зрабіць вывад, што слоўныя абазначэнні, якія параўноўваюцца і прысутнічаюць ва ўказаных таварных знаках, зʼяўляюцца фанетычна тоеснымі: «ХУКАПЛЭЙС» – «ХУКАПЛЭЙС», бо пры раздзельным напісанні слоўнага абазначэння «HOOKAH PLACE» гэта абазначэнне ўсё роўна чытаецца і чуецца гэтак жа, як і пры злітным напісанні.
Параўнанне таварных знакаў па семантычнай прыкмеце прыводзіць да наступных вывадаў: «HOOKAH PLACE» зʼяўляецца асэнсаваным і граматычна карэктным словазлучэннем на англійскай мове і пераводзіцца як кальяннае месца. Слоўнае абазначэнне «HOOKAHPLACE» фармальна зʼяўляецца фантазійным (якое не існуе), выдуманым словам, аднак зʼяўляецца тым жа самым словазлучэннем, але напісаным разам, бо ніякіх іншых варыянтаў разбіць гэта словазлучэнне на іншыя асэнсаваныя часткі няма магчымасці, таксама як яно нічога не азначае пры злітным напісанні ні ў адной мове свету. Такім чынам, можна казаць аб семантычным падабенстве да ступені блытаніны.
Калі параўноўваць слоўныя абазначэнні па прыкмеце графічнага падабенства, можна зрабіць наступныя вывады: ва ўсіх варыянтах яны чорнага колеру і выкананы стандартным лацінскім шрыфтам, розніца паміж імі няўлоўная для спажыўца. Такім чынам, можна казаць аб графічным падабенстве да ступені блытаніны.
Калі разглядаць падабенства слоўных абазначэнняў «HOOKAH PLACE» і «HOOKAHPLACE», можна казаць аб тым, што нават нягледзячы на асобныя нязначныя адрозненні, супастаўныя слоўныя абазначэнні зʼяўляюцца падобнымі да ступені блытаніны і асацыююцца адно з адным.
Адносна рэгістрацыі таварных знакаў бакамі, адзначым наступнае.
ТАА «ХУКАПЛЕЙС» мае 2 таварныя знакі ў Расійскай Федэрацыі і міжнародны таварны знак са  слоўным абазначэннем «HOOKAH PLACE». Першая заяўка на рэгістрацыю таварнага знака са слоўным абазначэннем «HOOKAH PLACE» у Расійскай Федэрацыі была пададзена 11 ліпеня 2014 г., права на гэты таварны знак ТАА «Стадыён» перадало 22 верасня 2017 г. ТАА «ХУКАПЛЕЙС». ТАА «Брутс Н» выкарыстоўвае 1 таварны знак у Рэспубліцы Беларусь са слоўным абазначэннем «HOOKAHPLACE», дата падачы заяўкі – 7 верасня 2017 г.
Згодна з вывадамі патэнтнага паверанага Удоўкіна Р.А. таварныя знакі са слоўнымі абазначэннямі «HOOKAH PLACE» і «HOOKAHPLACE» зʼяўляюцца падобнымі да ступені блытаніны як па асобных прыкметах, так і ў цэлым, аднародны пералік тавараў і паслуг стварае ўмовы для блытаніны ўказаных знакаў і ўвядзення ў зман спажыўцоў і контрагентаў.
Рэгістрацыя і выкарыстанне ТАА «Брутс Н» таварнага знака № 62812 прыводзяць да блытаніны яго паслуг і паслуг заяўнікаў (іх партнёраў) на беларускім рынку, увядзенню ў зман спажыўцоў і пакупнікоў такіх паслуг адносна асобы, якая аказвае паслугі.
Такім чынам, ТАА «Брутс Н» магло атрымліваць перавагі ў прадпрымальніцкай дзейнасці.
З сумеснага аналізу ўсяго вышэйпададзенага можна зрабіць наступныя вывады, якія пацвярджаюць наяўнасць віны ў дзеяннях ТАА «Брутс Н»:
ТАА «Брутс Н» зарэгістравала сайт https://hookahplace.net (дата рэгістрацыі – 9 жніўня 2018 г.), падобны да ступені блытаніны з сайтам заяўнікаў https://hookahplace.ru (рэгістрацыя – 2013 год);
ТАА «Брутс Н» зарэгістравала таварны знак № 62812 са слоўным абазначэннем «HOOKAHPLACE», які падобны да ступені блытаніны са слоўным абазначэннем «HOOKAH PLACE», што выкарыстоўваецца заяўнікамі ў таварных знаках № 555903, № 1499464 і № 789551 (гэта падабенства пацвярджае экспертыза, праведзеная патэнтным павераным Удоўкіным Р.А.);
ТАА «Брутс Н» так і не прадставіла звесткі (інфармацыю, дакументы), якія пацвярджаюць наяўнасць у яго аўтарскіх правоў на слоўнае абазначэнне «HOOKAHPLACE», пры гэтым заяўнікі такія звесткі (інфармацыю, дакументы) прадставілі;
ТАА «Брутс Н» накіроўвала прэтэнзіі партнёру заяўнікаў, у тым ліку з патрабаваннем спыніць выкарыстанне слоўнага абазначэння «HOOKAH PLACE», што зʼяўляецца процідзеяннем дзейнасці канкурэнтаў (заяўнікаў і іх партнёраў) на адным таварным рынку.
Згодна з пунктам 1 артыкула 74 Дагавора агульныя прынцыпы і правілы канкурэнцыі накіраваны на забеспячэнне, выяўленне і спыненне дзеянняў, якія аказваюць негатыўны ўплыў на канкурэнцыю на трансгранічных рынках на тэрыторыях 2 і больш дзяржаў-членаў.
Згодна з падпунктам 8 пункта 2 Пратакола канкурэнцыя вызначаецца як спаборнасць субʼектаў гаспадарання (субʼектаў рынку), пры якой самастойнымі дзеяннямі кожнага з іх выключаецца або абмяжоўваецца магчымасць у аднабаковым парадку ўздзейнічаць на агульныя ўмовы абарачэння тавараў на адпаведным таварным рынку.
У адпаведнасці з падпунктам 2 пункта 2 артыкула 76 Дагавора не дапускаецца нядобрасумленная канкурэнцыя, у тым ліку ўвядзенне ў зман у дачыненні да характару, спосабу і месца вытворчасці, спажывецкіх уласцівасцей, якасці і колькасці тавару або ў дачыненні да яго вытворцаў.
Пункт 2 артыкула 76 Дагавора ўтрымлівае адкрыты пералік магчымых відаў нядобрасумленнай канкурэнцыі і не зʼяўляецца вычарпальным, у сувязі з чым нядобрасумленнай канкурэнцыяй могуць прызнавацца любыя іншыя дзеянні, якія адказваюць палажэнням падпункта 14 пункта 2 Пратакола.
Грунтуючыся на праве Саюза ў сферы канкурэнцыі і фактычных абставінах справы, камісія па разглядзе справы прыйшла да вываду, што дзеянні ТАА «Брутс Н» (у сваёй сукупнасці), выяўленыя ва ўвядзенні ў зман спажыўцоў у дачыненні да вытворцы паслуг, накіраваны на набыццё пераваг у прадпрымальніцкай дзейнасці і супярэчаць заканадаўству дзяржаў-членаў, Дагавору, звычаям дзелавога абароту, патрабаванням добрапрыстойнасці, разумнасці і справядлівасці, зрабілі і могуць нанесці страты заяўнікам і іншым субʼектам гаспадарання (субʼектам рынку) – канкурэнтам, а таксама нанеслі і могуць нанесці шкоду іх дзелавой рэпутацыі.
Згодна з абзацам другім падпункта 5 пункта 16 Пратакола пад службовымі асобамі разумеюцца кіраўнікі і работнікі субʼектаў гаспадарання (субʼектаў рынку), некамерцыйных арганізацый, якія не зʼяўляюцца субʼектамі гаспадарання, (субʼектамі  рынку), кіраўнікі арганізацый, якія ажыццяўляюць паўнамоцтвы аднаасобных выканаўчых органаў субʼектаў гаспадарання (субʼектаў рынку), некамерцыйных арганізацый, якія не зʼяўляюцца субʼектамі гаспадарання (субʼектамі  рынку), якія выконваюць арганізацыйна-распарадчыя або адміністрацыйна-гаспадарчыя функцыі.
Так, прыцягнуты ў якасці адказчыка па справе Грыгаран Т.Г., зʼяўляючыся аднаасобным выканаўчым органам ТАА «Брутс Н» у перыяд парушэння меў, магчымасць для захавання палажэнняў права Саюза ў сферы антыманапольнага рэгулявання і спынення нядобрасумленных паводзін на таварным рынку паслуг, аднак не прыняў неабходных і дастатковых мер па іх захаванні, гэтым парушыўшы забарону, устаноўленую падпунктам 2 пункта 2 артыкула 76 Дагавора.
У рамках разгляду справы ТАА «Брутс Н» і яго генеральнаму дырэктару Грыгарану Т.Г. забяспечана магчымасць рэалізацыі ўсіх правоў, прадугледжаных пунктам 13 Парадку разгляду спраў. Акрамя таго, у іх былі запытаны тлумачэнні па справе (з просьбай прадставіць доказы адносна наяўнасці ў іх дзеяннях парушэнняў агульных правіл канкурэнцыі на трансгранічных рынках), а таксама пазіцыі аб згодзе або нязгодзе з магчымым парушэннем пункта 2 артыкула 76 Дагавора.
Рэспубліканскае ўнітарнае прадпрыемства паштовай сувязі «Белпошта» пісьмом ад 20 чэрвеня 2023 г. № 12-17/3703 (увах. № 11475 ад 29 чэрвеня 2023 г.) паведаміла аб тым, што ТАА «Брутс Н» арандуецца па заяве-абавязацельстве ад 10 чэрвеня 2019 г. № 140 абанементная скрынка № 140 у аддзяленні паштовай сувязі. Апошняя аплата за арэнду абанементнай скрынкі праведзена за перыяд (карыстання) са студзеня 2023 г. па чэрвень 2023 г. У сувязі з гэтым паведамленне адрасата аб паступленні паштовых адпраўленняў, якія рэгіструюцца, ажыццяўлялася шляхам апускання паведамлення ў абанементную скрынку № 140 у дзень паступлення пісем.
Такім чынам, ТАА «Брутс Н» і яго генеральны дырэктар Грыгаран Т.Г. былі належным чынам апавешчаны аб часе і месцы правядзення пасяджэнняў камісіі па разглядзе справы і мелі магчымасць рэалізаваць правы на прадастаўленне сваёй пазіцыі па справе і абарону сваіх правоў і інтарэсаў.
Разам з тым ТАА «Брутс Н» і яго генеральным дырэктарам Грыгаранам Т.Г. не былі прадстаўлены пісьмовыя пазіцыі аб згодзе або нязгодзе з парушэннем агульных правіл канкурэнцыі на трансгранічных рынках, а таксама доказы, пярэчанні і іншая інфармацыя.
Таксама ў рамках разгляду справы паступілі пісьмовыя пазіцыі, доказы і іншая інфармацыя, атрыманыя ад упаўнаважаных органаў, якія былі далучаны да матэрыялаў справы, разгледжаны і атрымалі належную ацэнку.
На падставе выкладзенага ўстаноўлена, што парушэнне ТАА «Брутс Н» агульных правіл канкурэнцыі на трансгранічным рынку выяўляецца ў здзяйсненні дзеянняў, накіраваных на ўвядзенне ў зман спажыўцоў (контрагентаў) у дачыненні да вытворцы паслуг.
Ацаніўшы пададзеныя па справе доказы, камісія па разглядзе справы мяркуе, што віна ТАА «Брутс Н» і яго генеральнага дырэктара Грыгарана Т.Г. знайшла пацвярджэнне, а іх дзеянні дакладна кваліфікаваны ў адпаведнасці з падпунктам 2 пункта 2 артыкула 76 Дагавора.
У адпаведнасці з Методыкай разліку і парадкам накладання штрафаў за парушэнне агульных правіл канкурэнцыі на трансгранічных рынках, зацверджанымі Рашэннем Савета Еўразійскай эканамічнай камісіі ад 17 снежня 2012 г. № 118, улічваючы адсутнасць у дзеяннях ТАА «Брутс Н» і яго генеральнага дырэктара Грыгарана Т.Г. акалічнасцей, змякчальных адказнасць, прадугледжаных пералікам акалічнасцей, змякчальных адказнасць, і акалічнасцей, абцяжарвальных адказнасць, што ўлічваюцца пры разліку памеру штрафу за парушэнне агульных правіл канкурэнцыі на трансгранічных рынках (дадатак № 1 да ўказанай Методыкі), і акалічнасцей, абцяжарвальных адказнасць, прадугледжаных указаным пералікам, што выявіліся ў працяглым (на працягу 1 года і больш) парушэнні правапарушальнікамі правіл канкурэнцыі, прызначыць ТАА «Брутс Н» і яго генеральнаму дырэктару Грыгарану Т.Г. штраф.
У сувязі з устанаўленнем факта парушэння падпункта 2 пункта 2 артыкула 76 Дагавора, кіруючыся пунктам 45 Парадку разгляду спраў, Калегія Камісіі лічыць неабходным абавязаць ТАА «Брутс Н» здзейсніць дзеянні па спыненні парушэння агульных правіл канкурэнцыі на трансгранічных рынках і (або) ліквідацыі яго наступстваў, прадугледжаныя пунктам 4 Рашэння Калегіі Еўразійскай эканамічнай камісіі ад 21 лістапада 2023 г. № 164.

